**No puc dir el teu nom (Vicent Andrés Estellés)**

No puc dir el teu nom. O el dic negligentment.  
No puc dir el teu nom. Certs dies, certes nits  
em passen certes coses. Tinc el desig de tu.  
  
Esdevens, aleshores, la meua sola pàtria.  
No puc dir el teu nom. Esvelta, tendra, càlida.  
Terriblement esvelta, dempeus, com una pàtria.  
  
No puc dir el tu nom. Car, si el dic, l'he de dir  
amb certa negligència. No puc dir el teu nom.  
No és un desig tan sols sexual, conjugal.  
  
És el desig del riu, i el llençol, i la brossa.  
És un instint de pàtria. És el desig de l'arbre,  
i del cel, i del cànter, i el pitxer, i l'argila.  
De ser i ser del tot, plenament: tenir pàtria.

I una pàtria lliure, i lluminosa, i alta.

***Caminem (Manel Alonso Català)***

*Caminem i al mateix temps anem madurant,  
pensant, d’una manera equivocada,  
que avancem en línia recta  
per una via sinuosa,  
poques vegades amable,  
però estem equivocats.  
el nostre camí està marcat  
pel cercle diari, pel cercle anual.  
Som immersos en un món  
que pega voltes sobre ell mateix,  
que fa voltes sobre un punt de llum,  
i cada dia és un tornar a començar,  
i cada any és un tornar a començar,  
del trenc de l’alba al capvespre  
de l’equinocci d’estiu al d’hivern,  
de la realitat al somni.*